SA'ner verloor alles in Oman, bly glo | Maroela Media
SA'ner verloor alles in Oman, bly glo
Nico en Corné Liebenberg. Foto: Verskaf
Die Suid-Afrikaner Nico Liebenberg (55), 'n meganiese ingenieur en sendeling, het sy vrou en "alles anders verloor" terwyl hy in Oman in die Midde-Ooste gestrand was, maar hy glo die Here gaan sy beproewing ten goede gebruik.
"Ek kan dit nou sê met baie pyn in my hart. Alles gebeur ten goede vir dié wat die Here liefhet. Dit maak nie saak hoeveel hartseer en pyn ek verduur nie, die Here gaan dit ten goede gebruik vir die bevordering van sy koninkryk."
Liebenberg en sy vrou, Corné (46), was vir die laaste paar jaar in 'n regstryd gewikkel in Oman nadat hulle nie salarisse van hul werkgewers ontvang het nie. Liebenberg het uiteindelik in 'n tronk opgeëindig terwyl Corné en haar 15-jarige seun begin April na Suid-Afrika gedeporteer is.
Corné is kort na haar aankoms in Suid-Afrika in 'n hospitaal opgeneem. Liebenberg kon kontak maak met sy familie in Suid- Afrika met behulp van 'n ander gevangene se gesmokkelde selfoon. "Ek het haar uit die tronk gebel en was toe kalmer omdat ek geweet het hulle is veilig. Ek het kort daarna met my ma gepraat en sy het gesê Corné is baie siek. Toe ek die volgende dag weer bel het my ma gesê sy het slegte nuus. Corné is die oggend oorlede. Dit het my gebreek."
Corné het altyd nierprobleme gehad. Sy het met haar terugkeer na Suid-Afrika 'n swam op haar long gehad en 'n vergrote lewer. "Haar organe het net ingegee." Die egpaar was drie jaar getroud.
Liebenberg is einde April na Suid-Afrika gedeporteer met net die klere aan sy lyf. Hy woon tans by sy ma in Virginia in die Vrystaat.
Liebenberg het in 2012 in Oman begin werk as bestuurder van 'n Omanse burger se maatskappye. Cornê het skoolgehou. Liebenberg en sy vrou het vir maande lank nie salarisse ontvang nie en hy het met regsaksie begin om sy geld te probeer kry. Die egpaar en Corné se seun se visums het intussen verval. Hulle kon nie die land verlaat nie aangesien hulle nie die geld gehad het vir die visaboetes en die vliegtuigkaartjies nie en was dus onwettig in die land.
Die gesin het aanvanklik in 'n huis in Oman gewoon. Mettertyd is die watertoevoer afgesny omdat hulle dit nie kon betaal nie en het hulle vir sowat nege maande nie water gehad nie. "Ons het later 'n waarskuwing gekry van 'n ambassadeur dat ons lewens in gevaar was weens die hofsaak."
Só het die tweeslaapkamerhuisie gelyk toe hulle ingetrek het. Foto: Verskaf
Die gesin het kort daarna in die middel van die nag met hul meubels gevlug en in 'n tweeslaapkamerhuisie op die platteland gaan woon. "Ons moes met water in 'n emmer was en daar is elke twee weke drinkwater afgelaai. Corné het op haar skoot kos gemaak en ons het net 'n klein tweeplaatstofie en 'n mikrogolfoond gehad."
Dit was van hier af wat die egpaar die internetradiostasie Rainbow Gospel Radio bedryf het. "Ons het die radiostasie vier jaar gelede saam begin. Ons het dit alles self gedoen en vandag is daar luisteraars in 184 lande reg oor die wêreld. Daar is ook meer as 40 omroepers wat as vrywilligers werk en nie vergoed word vir hul dienste nie."
Liebenberg is op 12 Maart in hegtenis geneem toe hy die hofsaak bygewoon het om sy geld te probeer kry. Volgens hom beloop die geld wat aan hom verskuldig is meer as R1 miljoen teen die huidige wisselkoers. "Ons was so versigtig. Ons sou nooit dieselfde tyd winkels toe gaan nie en het verskillende paaie gery. Ons het geweet daar is die moontlikheid dat ons een of ander tyd gevang kan word."
Volgens Liebenberg het hy in die hof verskyn om teen een van sy vorige werkgewers te getuig. "Ek het ná die tyd buite die hof met 'n prokureur gestaan en gesels. Hulle het my teruggeroep en toe vat hulle my deur die hof na 'n vertrek en sluit my sonder enige verduideliking toe. Hulle net gesê: 'Problem, problem, problem'."
Nico en Corné kon daarin slaag om die huis meer leefbaar te maak. Foto: Verskaf
Liebenberg het sy selfoon by hom gehad en kon Corné en haar seun waarsku dat hy in hegtenis geneem is. Hulle het by die Suid-Afrikaanse ambassade in Muskat om hulp gaan aanklop.
"Corné was twee keer by my in die tronk voordat sy gedeporteer is. Sy het vir my 'n tandeborsel en seep en goed gebring." Sy en haar seun is toe gedeporteer. "Ek het op die vloer geslaap in die tronk met twee dun kombersies. Almal in die sel se kos word op een skinkbord gebring – ertjies, lensies en Arabiese brood en hompe rys. En 'n stukkie vlies – en dan moes jy vinnig gryp om 'n stukkie vleis te kry."
Volgens Liebenberg het hy ontvlugting gekry in die stort. "Ek het partykeer tot vier keer per dag gestort. Ek het gehuil en gebid in die stort."
Liebenberg se ma moes die geld vir sy vliegkaartjie voorskiet en hy het in Johannesburg geland met net die klere aan sy lyf. "Selfs my skoene is in die tronk gesteel. Ek het net 'n kortbroek en 'n hemp aangehad. Ek het 'n paar plakkies gekry in die tronk en so het ek op die lughawe aangekom.
"Die afgelope twee maande was die slegste tyd van my lewe. Ek en Corné het baie hard gewerk om Rainbow Gospel Radio op te bou en te kry wat ons het. Niks maak vir my sin nie, ek kan nie verstaan waarom Corné voor my 'huis' toe moes gaan nie. Min mense is werklik gelukkig in 'n tweede huwelik soos wat ons was, ten spyte van die ontberings."
Liebenberg se fokus is intussen by die internetradiostasie. "Ons is op die lug en ek doen dit heeltyds. Die radio moet werk want die Woord van die Here moet uit. En dit is waaraan ek my lewe wy."
Brande by twee hospitale in KZN
Vandag het die stukkie my gered. Help ons o Heer.
Skuus maar dis n totaal ander weergawe as wat in die media van berig word rondom sy en sy familie se aaanklagte oor en weer?????
Snaaks…..sover my kennis strek betaal die land wat jou deporteer jou fliegtuigkaartjie. Dink die verslaggewer moet dalk meer navorsing doen voor leuens geplaas word. Ons weet vir ñ feit dat sy vrou "verloofde"( soos vorige berigte) vir hom ñ tas klere by die ambasade gelos het. Die arme vrou en kind moes hul besittings agter laat om al sy radio toerusting saam te bring wat die arme kind van 15 moes dra want sy ma was te siek en swak. En nou wil die kamstige 'Pastoor' Corné sy ouers wat deur hel gaan nog dagvaar ook. Ek weet darem nie… Lees meer »
So jammer oor die verlies en wat jy moes deurmaak. Maar weereens is dit n bewys dat God se genade genoeg is. Al die stukke sal jy weer optel en jy sal in oorvloed hê Nico…….
Nou kyk ons nog in ñ dowwe spieël en sien ñ raaiselagtige beeld, maar eendag sal ons alles sien soos dit werklik is. 1 Korintiers 13.
Sterkte ons verstaan nie alles nie. Maar als werk ten goede mee.
Ons Suid-Afrikaners glo te maklik oorsese maatskappye en werksgeleenthede. Die gras is nie altyd groener oorsee nie.